CELEX: 52018DP0385
Language: bg
Date: 2018-10-23 00:00:00
Title: Решение на Европейския парламент от 23 октомври 2018 г. относно искането за консултация във връзка с привилегиите и имунитетите на Алфонсо Луиджи Мара (2018/2058(IMM))

16.10.2020   
            
            
               BG
            
            
               Официален вестник на Европейския съюз
            
            
               C 345/98
            
         
      P8_TA(2018)0385
      Консултация във връзка с привилегиите и имунитетите на Алфонсо Луиджи Мара
      Решение на Европейския парламент от 23 октомври 2018 г. относно искането за консултация във връзка с привилегиите и имунитетите на Алфонсо Луиджи Мара (2018/2058(IMM))
      (2020/C 345/17)
      
         Европейският парламент,
      
                  —
               
               
                  като взе предвид исканията за консултация относно привилегиите и имунитетите на Алфонсо Луиджи Мара, отправени на 7 март 2018 г. от Апелативния съд (Corte d’Appello) на Неапол (Италия) във връзка с образувани срещу него производства (референтни номера, съответно — 4831/2015 RG и 4832/2015 RG) и оповестени на пленарното заседание от 17 април 2018 г.,
               
            
                  —
               
               
                  като изслуша Алфонсо Луиджи Мара съгласно член 9, параграф 6 от своя Правилник за дейността,
               
            
                  —
               
               
                  като взе предвид член 8 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
               
            
                  —
               
               
                  като взе предвид решенията на Съда на Европейския съюз („Съда“) от 12 май 1964 г., 10 юли 1986 г., 15 и 21 октомври 2008 г., 19 март 2010 г., 6 септември 2011 г. и 17 януари 2013 г. (1),
               
            
                  —
               
               
                  като взе предвид своята резолюция от 11 юни 2002 г. относно имунитета на членовете, избрани в Италия, и практиките на италианските органи в тази област (2),
               
            
                  —
               
               
                  като взе предвид член 5, параграф 2 и член 9, параграф 14 от своя Правилник з дейността,
               
            
                  —
               
               
                  като взе предвид доклада на комисията по правни въпроси (A8-0325/2018),
               
            
                  А.
               
               
                  като има предвид, че Алфонсо Луиджи Мара беше член на Европейския парламент от 21 юли 1994 г. до 19 юли 1999 г.;
               
            
                  Б.
               
               
                  като има предвид, че срещу г-н Мара бяха образувани две отделни производства във връзка с твърдени клеветнически изявления, направени от него в брошура, датираща от 19 септември 1996 г., тоест когато той е бил член на Европейския парламент; като има предвид, че г-н Мара беше осъден да заплати обезщетение на увредените лица както от първоинстанционния съд (решения от 17 и 22 февруари 2000 г.), така и от съда на втора инстанция (решения от 6 март 2002 г.); като има предвид, че по искане на г-н Мара, с решение от 20 февруари 2007 г. италианският върховен съд (Corte di Cassazione) отправи до Съда преюдициално запитване относно тълкуването на общностните разпоредби в областта на имунитета на членовете на Европейския парламент;
               
            
                  В.
               
               
                  като има предвид, че междувременно Парламентът е приел своя резолюция от 11 юни 2002 г. относно имунитета на членовете, избрани в Италия и практиките на италианските органи в тази област; като има предвид, че във връзка със случая Парламентът прецени, че случаят на г-н Алфонсо Луиджи Мара prima facie представлява случай на абсолютен имунитет, че компетентните юрисдикции трябва да бъдат приканени да изпратят на Парламента документите, необходими, за да се установи дали въпросният случай е обхванат от хипотезата на абсолютния имунитет по член 8 от Протокол № 7 и че компетентните юрисдикции трябва да бъдат приканени да спрат производството в очакване на окончателното решение на Парламента; като има предвид, че е видно от актовете за преюдициални запитвания до Съда, че резолюцията не е достигнала до италианските съдилища;
               
            
                  Г.
               
               
                  като има предвид, че в контекста на горепосоченото преюдициално запитване, Съдът постанови, че когато е бил предявен иск срещу европейски депутат пред национална юрисдикция и тя е информирана, че е започнала процедура за защита на привилегиите и имунитетите на този депутат като предвидената от Правилника за дейността, посочената юрисдикция трябва да спре съдебното производство и да поиска от Парламента да приеме становището си възможно най-бързо (3);
               
            
                  Д.
               
               
                  като има предвид, че вследствие на решението на Съда, с решения от 10 декември 2009 г. италианският Върховен съд върна делото за ново разглеждане от Апелативния съд на Неапол за постановяване на решение по случая на г-н Мара, което да взема предвид както резолюция на Парламента от 11 юни 2002 г., така и съответната практика на Съда; като има предвид, че с решения от 5 декември 2012 г. Апелативният съд, без да спира производствата и да поиска становището на Парламента, потвърди предишните си решения, с които г-н Мара беше осъден да заплати обезщетение на увредените лица; като има предвид, че с решения от 30 април 2015 г. италианският Върховен съд отмени решенията на Апелативния съд и върна делото за ново разглеждане, така че съдът да спре производството и да поиска становището на Парламента; като има предвид, че Апелативният съд на Неапол действително реши да спре производството и с писмо от 27 януари 2018 г. да се консултира с Европейския парламент относно привилегиите и имунитетите на Алфонсо Луиджи Мара;
               
            
                  Е.
               
               
                  като има предвид, че членове 8 и 9 от Протокол № 7 за привилегиите и имунитетите на Европейския съюз взаимно се изключват (4); като има предвид, че разглежданият случай се отнася само до твърдения за дискриминационни мнения, изразени от член на Европейския парламент; като има предвид следователно, че самостоятелната употреба на член 8 не се нуждае от разяснения;
               
            
                  Ж.
               
               
                  като има предвид, че съгласно член 8 от Протокол № 7 членовете на Европейския парламент не могат да бъдат подлагани под каквато и да било форма на претърсване, задържане или съдебно производство във връзка с изразените от тях мнения или подадените от тях гласове при изпълнение на задълженията им; като има предвид, че този вид имунитет трябва да се разглежда като абсолютен имунитет, който препятства всяко съдебно производство във връзка с изразено мнение или подаден глас при изпълнение на парламентарните задължения, доколкото този имунитет цели да защити свободното изразяване и независимостта на европейските депутати (5);
               
            
                  З.
               
               
                  като има предвид, че Съдът е постановил, че за да бъде обхванато от имунитета, дадено мнение трябва да е било изразено от член на Европейския парламент при изпълнението на задълженията му, като по този начин се обуславя изискването за връзка между изразеното мнение и парламентарните задължения; като има предвид, че такава връзка трябва да бъде пряка и очевидно налагаща се (6); като има предвид, че макар декларациите, за които се твърди, че имат клеветнически характер, да са направени в периода 1996—2001 г. преди решението по делото Патричело, факт е, че италианските съдилища са поискали становището на комисията по правни въпроси през 2018 г., т.е. след установяването на посочената съдебната практика;
               
            
                  И.
               
               
                  като има предвид, че фактите по делото, както са изложени в документите, предоставени на комисията по правни въпроси, както и на проведеното изслушване, сочат, че изявленията на г-н Мара нямат пряка и очевидно налагаща се връзка с неговите парламентарни задължения;
               
            
                  Й.
               
               
                  като има предвид, че следователно не може да се приеме, че що се отнася до становищата, изразени от г-н Алфонсо Луиджи Мара в разглеждания случай, той е действал в изпълнение на своите задължения като член на Европейския парламент;
               
            
               
                  1.
               
               
                  счита, че мненията, изразени от г-н Алфонсо Луиджи Мара, не са обхванати от парламентарния имунитет по смисъла на член 8 от Протокол № 7;
               
            
               
                  2.
               
               
                  възлага на своя председател незабавно да предаде настоящото решение и доклада на своята компетентна комисия на компетентния орган на Италианската република и на г-н Алфонсо Луиджи Мара.
               
            
         (1)  Решение на Съда от 12 май 1964 г., Wagner/Fohrmann и Krier, 101/63, ECLI:EU:C:1964:28; решение на Съда от 10 юли 1986 г., Wybot/Faure и други, 149/85, ECLI:EU:C:1986:310; решение на Общия съд от 15 октомври 2008 г., Mote/Парламент, T-345/05, ECLI:EU:T:2008:440; решение на Съда от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C-163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23.
      
         (2)  ОВ C 261 E, 30.10.2003 г., стp. 102.
      
         (3)  Съединени дела C-200/07 и C-201/07 Marra , цитирани по-горе, точка 43.
      
         (4)  Съединени дела C-200/07 и C-201/07 Marra , цитирани по-горе, точка 45.
      
         (5)  Съединени дела C-200/07 и C-201/07 Marra , цитирани по-горе, точка 27.
      
         (6)  Дело C-163/10 Patriciello, цитирано по-горе, точки 33 и 35.